 Дагун .
Ну лук1улра халаси вайх1ялчив , сен ах1ену иш дуги нуни пикрибарира ветахъес иш дуньячивад . Ну биали миск1инлира , гьанк1ла дарманчи хъарвикибнилис гьанара дила г1ямрулизиб циълалра кавлунси ц1акь ил таманбирулисаб  , ва дила ахъри агара ил къияндеш набчиб бих1ес . Илбагьандан , наб силра кали ах1ен , ца сек1ал ах1енси , чятли биц1ибси г1яйни чердакла  улкьайлавад тях1кавхъи вевк1ес ах1енси. Пикримайк1удая, ну урк1и –зякьипси , даъх1еибси адам сайри или , морфийла асарзи викира. Иш хъалабабик1уси няхъли делк1унти делч1унх1ели пикри барес дирудая , амма иргъх1ергъидая сен-сен иш тях1личи викибсирав ну, дила бебк1а ва бебк1ас г1ергъиси пархатдеш наб буйулра бег1лара г1ях1си анц1букь сабсиван .
 Бетаурси гьачам ну пакетбокчив сайли , илав вираси ну суперкарго , ва иличи чебухъунтири немцуни беълара бац1си ва беълара карабилти башх1ебашуси мер-мусализир лерх1ели . Ил сабри Лех1си океанлизиб . Халати дергъ бяра вяшдухъири ва гунунала флот бархил ах1енри  чула нукьсандешлизиб , циъла замана дикибх1еливан. Нушала карабил бетаулри душмантала дявла наслу. Пленнизи бикибти морякуначи душмантани х1еруди ва хъараул  бирули сабри  , чучи хъарбикибси тях1ярли , морякунала г1ядат х1ясибли .  Нушала душмантани х1ярх1яли х1еруди бирулри нушачи , ил багьандан урегайси берх1ичи наб гьавкавхъес бикилри , ца биштаси къаякъчив , бартличил хъусдарили даари умути шин ва беркалара марман гьарахъси арх1яс .
   Набал гьерси азадешра бикахъили гьавухъунра , пикрилра х1евхъи равчунала кумекичи хъарикили ватихьира . Нуни марлира камли иргъулри чинавях1 вашулрив ну . Ну биалира ах1енри мяг1нис г1еваибси навигаторшик , нуни виира цакамси гъам-х1ясибли  багьес чинавях1 вашусив , берх1ичи ва зубарти кайзурти тях1ярличи х1ерли . Пикри х1ясибли ну экватарла ца камси югичивях1лири . Се далгаталичив сайрив ца никала дубалрацада мяг1на аги ,лайкьси ах1енси буилисаб дила хьул , циици дикибх1ели биркур чебаэс ванзала дуб ибси , бишт1аси остравалра хъарших1ебикиб . Аргъ г1ях1си лебри ур чумал бейэс х1ейруси замана дикибх1ели , ну курт1икулри кьац1бик1уси берх1ила удив, гьеркайк1ули баргес  карабил , яра дила къаякъ урхьуни  миц1ирси ванзачи лейбак1авчин . Амма се биалра , я карабил я ванзала дуб набчи хъарших1ебикиб , ил багьандан ну багьлали пашмандешли ва дец1лизи  уцира , дила халаси цайдешла хъияни аргъира ках1едурхути ц1яба-хьанц1а шинла анхъла вайлавях1 викили . 
   Г1ях1дев бак1иб гьанк1ла г1ергъи . Гьанбиркули ах1ен сен-сен ил бетаурсирив амма ну вемц1улри ва мелизир дек1ар-дек1арти чедаибтани г1яжеибти сек1лани язикъварилри . Се биалра гьанк1 бухъяна бак1илри . Чеваргъибх1ели , ну къаякъличил варх вайхъала ц1ап1какилра чятла майдайзи, алав-чалав г1иц1кавцилри  ках1ебурхуси чятхъяла майданли . Ил х1ябра г1ерхъах1и кабаилри , гьулбани цакь х1ебаиб илала дуб чебаэс . Дила къаякъ ахъкабуцилри илди дагьардиибти чятли , дила мяг1лабях1 .  Гьамадлисаб дила  урк1ила тамашадеш аргъес ,илкьяйда хъярхъли   алавчала бесурбухъундешличила , бархьли бурали ну урухвиубра , тамашавиэсличивра дебали , сен ах1ену , ишабси вайси гьаванира ,  берх1ибси ванзалира наб кахси къел кабатур бек1ичи , дила ну угьнавад миъ вярг1яхъира .Чятлизиб нясси гяг1 лебри , ил дуриулри , бялихъунала лигубани ва дек1арти х1илх1и мешудиркути бялихъуначи сек1лумани , ат1и чятлизи цех1наб майдан абикахъилри . Нуни вирх1ейрус илди гъайли илабси жяргадеш белк1ес , аргъахъес х1ейруси вайдеш сунезибси  , ну чинавадалра алавуибси . Х1яблабсигъуна лех1деш сабри ца т1амалра аги , чебиули ах1енри силра къурт1ухъесгъуна чятхъа ах1енси саби халаси лех1дешли ва ца журала алавчалани  мех1уркайрахъулри ну , урехи алк1ахъулри  набзи , сурслабад гъай дурах1ебухъесгъуна . Берх1и гяргярбик1улри заклизибад  наб гьанарулри ил зак ц1яббиубсиван сунела дирихьунала палтарзибад батбухъи , наб гьанбиркулри дила г1яшмала удирти чят , закли дях1ямц1аливан атражат дирни . Ну ац1ира чятли ахъбуц1ибси къаякъла ух1на  ,ур циъла пикруми алавдуцира , х1укмучи вак1ира , иш анц1букьлис  ну викибси ца мяг1на саб бедес вируси . Океанла удибси вулкан батбухъи ва баргбердили шинла удибси лут1и ахъбуцни чеди , илгьерагу , милионти дусмани илди ванзала удир дуибти г1яндкайкили шизир. Дурабикибси урхьула лут1и итцад халалри ,мугьлила гьлаб биэс г1яг1ниси океанла равчла  сегъуналра т1амалра аги , сец1ад лих1би гьадурцалра  .  Аги илар ца биалра урхьула чяка , ил журала меличи ит мадан алавдиркути , илцадара девк1ибти океанла бялихъуначи ва царх1ил жанивартачи . Се заманара , баргьли бурали ца чумал сякьят , ну виаркайили ца шайчи ахъбуцибси къаякъличил  сегъуна биалра дях1ц1и бак1ахъес , пикрумани г1яндушилри , закличиб берх1и багьлабиубли хъант1бик1ух1ели . Марк1ач1ис чятхъа дерубтиван дизур  чучивад циици бикибх1ели , ваткайх1ес виэслин. Ит дуги усули кавлунра мяшт1ли камли , г1ергъиси берх1и нуни дила ваях1лизибат бигьи , беркалала тяй бучира , хъалабаик1ули , бетахъибси океан баргес ва берцуди баргес . 
   Х1ябибил берх1и нуни ванза баргира берубли ва ч1умаибли буцили , сунечивад вашес виэсливан циълалра зат1х1ет1и . Гяг1ли шяк1диубти бялихъунала бек1 изахъулри , амма ну дебали вархилри дила г1ямру дерцахъес ил багьандан илди камти хъиянтачи х1ерик1ес замана аги ва урехиагарли гьала вашулри чех1ебиуси гьунчли . Цех1наб берх1и ну вашулри варх1ли  берх1и кайгна ахтарди бирули чевулхъулрав гьунчивад буцибси ца кьякьличи ахъбиибси ц1удара чятла урхьузибад . Ит дуги гьанк1 ахъес г1яг1нибикиб ч1янк1а закла удиб , савлилис сагабарира дила кабизахъурси гьуни кьякьличи , се биалра дила лишанчи , наб гьамбиркуси тях1ярли циълалра гъамх1ейубра х1ясиббарали ил  бекьгьалабси берх1и нуни ил чебаибх1ели . Марк1ач1ис авэйси берх1ила  ну кьякьла уди саира . Ил буилисаб цех1наб дубур ва ахъли , г1ерхъагьивад гьерик1есчив , сунезибад дурабухъунси къада багьандан ил дубур дебали гьулизи чейгулри мяг1лабси бац1деш х1ясибли . Ну дебали вамсулра , ил мадан бях1ичивях1 айц1ес , кабилхьуси берх1ила нурли ванабируси дубурла бях1ичи къарихьунра бамсри ахъес  . Чятла дублабад х1уливан ц1уц1бизурси бац абизавчин, ахъбиибси ванзачиб  ну гьанк1лизивад вемц1урли велх1унра майани чях1ик1ули , мелизир чедиути , мелизир чедиути г1яжеибтани урк1и гъудур бик1ахъулри , пикрибарира , гьат1и усх1елас берх1и пякьбикайчи .Дебали кахлири ва бек1ла-мехьис хъиянлири ,нуни мелизир чейути , хабар агали сагали усаэс . Ил дуги , ц1ибац1ла букьярси лямц1лизив нуни аргъира , гьалакси дила гъарац1 , берх1ила удив гьунчи кайзни . Дях1ц1илав герик1ули , къямбик1уси берх1ила шалазивад гьавухъи верцасли  нуни биали кьаркьалас халаси ц1акь бих1яси , марлира гьана , нуни набзибси ахъри иргъулри , давг марк1ач1ис  авара х1ейибси бях1ичи ац1ес , гьана ил бях1ла хъяб ганцбарес гьулик1улра . Дучили дила ваях1 , гьунчи кайзулра, кьякьичи ватихьира. Нуни белк1унра гьалабра , алавчалабси цадешла чебиуси сек1ала камти кьукьрани буцибси майданли дила кьаркьала бирц1ахъулра дек1си урехини , къита къакъичи абихьибсиван вашес хъиянбик1ахъулри , амма ил силра ах1енри набчи чебихьибси ц1удара урехи  , к1инайс бях1ра ахъили кьякьла  хъарив вагьарвиубх1ели  . Дила гьулбас чебаэс бикиб , лут1и агар , аргъес хъиянси къада , чула ц1удара пукьни ва мурхьдешизи бацла лами  ках1ебац1ибси , бац биали гьанара ахъли ах1енри  дила ишабси гьунч шалабарес ва дугали гердухъунти бях1ла дубкарти . Наб гьанбикиб дунъяла дубла викилра или ва ц1удара къадалабси бекьгьалабси заманачибра бухъна  хаусичи х1ерик1улра или . Ну ц1урси урехини хъябварира , ва шинли кьяндиркусиван гьигь касира ,  х1улбала гьала чардухъун чуйнара аргъибти суратуни , Ахъвирни Иблис ц1удра пачалихъзивад , яра Бетахъибси Алжана . Бац сунела закла ахъдеш буцибх1ели , нуни х1исаббарира , бух1ри ил къадала марлира илцад ругли ах1енри,  нуни гьалаб пикрибарибсиван . Сар бях1лизирад гъями ва дехъубти парадабала верх1какамуназирад  гьаладизулрити , бамсурси кьяшкабихьецад ганцухъ багьарбиублири , иличивад уди кац1ес вири , сабира ца дарш футла г1ергъи гъят1булкъ къугъали бесурбулхъулри катругси чятла гьунчичи . Бек1изи чегиб ,импульсрив яра урк1илабадси хьулрив , селиуцасра , асарвиибли къадала , уди кайц1ес вех1кайхьира , лацгъуна бях1личивад шурмачира ва гъямибачира х1илхи ц1апаки уди каира , катругчиб бех1бирхьуси гьунчив т1ашизура , х1ули убасес х1ейрули чула г1ямрулис гьачамалра берх1инур чех1егибси , адам гъамх1ейкунси Стигийский къада х1ербарира . Илмадан нуни х1исаббарира ца халаси ва дек1ли  шурван кабизурси сек1ал , хъябяхъибси итил къадала чедиб , набчиб , пикрих1ясибли ца даршал ярдлацад набчибад чедиб саб  , азирти , ах1ен милионти , дусмани зак чех1ебаибси шур , бацла удиб ч1умали ва ахъли т1ярхбизулри , суненира бяра ц1уба лямц1 ухахъули , гьулини х1илх1и бурцуси нур дураиули кабизурлири ил . Вакъх1ила гьерудила г1ергъи , чесира ил марлира зурбаси шур саб или , амма ца занзигъуна пикри ат1ун  убасес х1ейэсгъуна , шурла кантурти дек1арли гьардарибтиван кайзурлири , заманара ва т1абиг1ятлара цун ах1ен иличи гъамбикунси . Хабар агали иш кьядатчи вак1ира , нуни ил  вахъх1ила гьерудибарибх1ели имц1али илала авмузунира сунечирти мерунира чедаира ,ур хапли  , кьиц1уцира ва дила гьлаб дунья гъят1биисиван урехизи викира , сабра аждагьалацад  халадешличилси  шур урхьула лут1иб ц1урбиублири  азир дусми дерк1илихьанра ,  дунъя жагьгьели ил бухънали лебни марлира нуни аргъира , ил ц1ур халаси хъиянчебаили , битавбарибси, муза чебетаахъили гьарбарибси , няхъла х1янчи сабригу , бирар ил биэс сегъунабиалра , чила биалра ц1елда , сунес балгна бирес гьалабарибси , амма чила
 Г1ямалагарвиира , урехизи викира , сенира ца шайчибад г1яжаибси х1икмат алкун набзиб , ученийтачи яра археалагуначи башуси ц1акьли дунья  гьалаарбухеси сек1ал баргибх1ели . Бац зузбухъун ва сунела ахъси лех1си закибад , ванза гаргарли  шалабирулри ,къадурбази  бярг1ибси нур кабухъун , савливан шалабарибти мер-мусазиб чедаира бяра-бяра чяхбик1уси х1ерк1 къадала лут1илаб , ил ч1ич1алаван хъус-дурбухъи ц1ябдешзиб бетихъулри , ца камли дила лут1и-кьяшмачира гячбики. Дишт1ати равчуни дулхъулри итил х1ерк1ла дублар , зинк1дик1ули халасии ц1уричира . Гьанабиали , бацла удив , нуни чейулри марлира куцагарли хирт1ир дарибти къаркъаличир лига-чарх . Илар леж1и иераглипунигъунти х1урпри , дила г1мрулис чех1едаибти , имц1алин илдазирад , урхьула х1ерудила алавчалала чебиахъути х1урпри саж1и . Ишаратуназир леж1и бялихъуни , гех1кьяшуни, утриби , ракгъунти жаниварти , малюскуни , к1асани , къурт1ми ва илгъунти миц1мраг . Нуни цалра белч1унзи ж1узизир чех1ебаира илартигъунти шайт1унти .Цацагъунти илдазирад марлира гьанала наукани даргх1едаргибти урхьула шанти саж1и , илдала дииши , чятизи ат1унти лигуби кам-камли гьалар  чедаибти нуни , шиудибад ахъбиубси майданличиб . Веълара дебали лазатливиубра жагаси къибла някьиш . Итил дублаб , набчибад , ц1урла  мяг1лар кайзурли леж1и чумал къугъати ва халати берелиепуни , чедаэс вирути гьулбачи къиян чех1есили . Валагьра , чула сюжетунани, пагьмукар Дорела ц1удара х1ясатдешуни алк1ахъи , илини илди чедаалри . Дила пикри саби илди сек1ли дарибсини адамти бирис или дураахъни къаркъализир , яра адамтачи мешути гьалабла миц1ираг , чула ургар илди бялихъунигъунти , хъусбик1ут1и ва курт1бик1ути шинзи г1яндикибти инкъурбазир, ва сари чула дурхъаси х1екьси  шурис булгутиван чебаахъилри  . Ну урухвиубра вахъх1и чула бух1рачи х1еруди т1ашаэс , гьанара ил гьанбикалра урк1и пякьбикеслин рурж1ес вех1ирхьулрагу , хъагъиэс х1ядуркайрахъулра . Гратескдешлизирти  , чузирад кахти , Булверла ва  Эдгар Пола бек1лизир ах1елк1есгъунти делк1ес илди шайт1унти , ж1яргали наб илди адамтачи мешудиркулри чула кьаркьализирад чап1дизурти ва г1яжаибли халати к1унт1бира , вякьдизурти шишала х1улбира , ва царх1илти сек1лани дила сурс урехиуцибдешли бурахъулри . Мяг1ни агарли къаркъазир чедаахъилри идли цаца мелар , сегъунтилра прапарцияби цугх1едарили , х1ера , ца илдазибси шайт1ан чебаахъилри к1ас кабуршуси тях1ярли , амма ил к1ас аждагьачиб ца камли сабри халаси . Нуни и гьалаб бурибси кьяйдан , х1ясиббарира чула гратескдеш чархла , сикунла г1ергъи пикрибарира ил чула булган къанча саб или гьалабти кьар-адамтала , бялихъчидешла ва курт1ла х1янчи бирути  халкьла , цаибил пилтдаунар ва неандерталец багьарбиавчин  лебтириван бизур илди шанти .  
   Дек1си икрамла тирхьли кьиц1уцира , дила гьулбала гьалаб ак1убх1ели азир дусми гьаларти детаурти  суратуни ,сарира сегъуна дигара фантастла ва антрапулагла фантазиячир вец1нара чедидирки , т1ашли мурхьти пикрумази ат1ири ну , саб бац лайбик1улри къадала, вайкьямти арцла рангли ухути лямц1унани , дила г1яшмала удибси табиг1ятичи . 
   Ур чебаира нуни хапли ил . Ахъбиубси ц1удар шиннизибад ва ца бяра камси шинла т1ама дураили , саб ил т1ама илцадра г1яшси х1илх1и буцес вируси , багьлали дила гьулбала гьала бугьнабухъун се сабил . Зурбаси , аждагьа Падифемцада ва бали сунела лебдешли алк1ахъуси наджасдешла х1ял , ил гьалабухъун халаси ц1уричи мелизиб багьарбирусиван усух1ели аждагьа. Ц1ур алавбариб сунела халати , шурмигъунти , чешуйтани дуцибти няхъбани ва г1яшбуциб пастаментичи сунела агъулси бек1 сунени кахти , бурули аргъахъес гьейруси юрухъси т1ама-гьама . Гьера ил гьели сайсигъунара ну мех1уркайибси . 
   Наб х1ярх1яли гьанбиркур сен-сен ац1ирав ил къадалавад ну чеди ва чарухъунси тях1яр дила бархьбатурси къаякъчи .Ил гьунч ахъира нуни сегъунасабил бишунси ва къагъси ахъриличив . Камли гьанбиркур , бали гьунчив т1ашх1ейзурли далайик1улри , далай бамсурх1ели , мех1урван дукарк1улри ну . Дила бек1лизир кавлири дебали зякьибти гьанбикуни хъярхъси ва багьси  бурямчила , бак1ибси ну дила къаякъличи саибх1ели .Се биалра нуни биг1ули уира къукъули зак бирц1ахъули ва царх1ил гьимичерти т1ама , табиг1ят марлира чебях1си багьдешизи бикилри .
 Ну чарухъунх1ели къагъдешлизивад , багьахъур , ну гаспитализи викни , Сан-Францискала шагьарла , ила ну килра амеракала парахут1ла капитанли , океанлизиб дила къаякъ баргибх1ели . Ну гьанк1лизив левали чумал мех1ур хабар дурилра , амма илди гъай ца адамли мучлара дарили ах1енри . Ну верцахъибтани силра чебаили ах1енри , я шизирад ахъдиубти майдунти океанла акватуриялизир ; ил се биалра нуни пикрибарира , илди селичилра бирхаахъес х1ейрус нура х1илх1и вирхаруси сек1айчи . Замана лавшбухъунх1ели нуни ца этналаг уцира , ва зумати суалтачив чевхъи ил тамашаварира , хьардаира илизи гьалабла палистиятла хабуртачила Дагунчила , бялихъунал пачачила, амма дила валикьяна дебали зякьиплири багьудила чевкад . 
    Ил бетарар дуги , имц1аливан закиб язихъси ц1уц1си бац биали . Илгьели сагали чедиис нуни гьарсек1ал . Нуни кумеклис марфий бузахъурла , амма наркутикли циици саб кумек бируси , ур уцира сунела лагъази , лебил  батдешличила  умутуни хъябаили викира . Гьана нуни , чебаахъибх1ели бали урк1ичибси х1ялла атчутра барибх1ели , яра наб  гьамбиркуси тях1ярли, мискьилладси иштях1 буч1а или . Наб биали кавлисаби ишти гьар сек1ал чярдахъес . Набзи ну суалта уршус , къагъла мелизибрив нуни ит чебаибси , ц1али къяч1бик1уси берх1ила удив вакъи кавлунх1ели , руржесдях1ибти бекла-мехьел. Илди суалти дахърисар амма цайна гьамбикалра , наджаси , сунезиб кьуткьуси , ахъбурахъуси гьанбикуни , суалти кархар . Ну вирули ах1енра урехини виц1хейц1или  пикривик1ес , урхьу лут1ичила ва илала пачачила , ва пачала бархтачила , гьанара асубирар ил сек1ал , сунела хъусбухъунси яра дек1ли ганцбик1уси урхьула лут1ичиб х1ербирути халкьичила . Чула ж1яргати ва духъна къаркъала къанчанас икрамбик1ути ва чула кахти сипатуни черлук1ути  урхьула мурхьуназирти шурмази . Ну хьулик1улра ил заманачила , илди у агарти халкь ши убкад абизавчин , чула жярти т1улбани бали дунъя буцили урхьу уди хъусбарес , иш зякьипси дургъбани бамсахъурси ванза . Иш бали ванза океантани г1яраавчин , шинли г1яндбикили урхьнани к1апбуцавчин .
[bookmark: _GoBack] Ахират гъамбик1увсаб . Нуни бикьулра гудурула унцала гьалаб , илизи бирхъусиван дек1си тясбик1уси чарх . Илини ну ишав уцес г1яг1ниси ах1ен . Гьуя , ил някъ ! Улкьай! Хъярхъли улкьайчи !
